Toshkent shahrida ko‘p tarmoqli muz kompleksini qurishni tashkil etish to‘g‘risida

Xalqaro talab va standartlarni hisobga olgan holda, sportning olimpiya turlarining moddiy-texnik bazasini yanada mustahkamlash va rivojlantirish, shuningdek, jismonan va ma’nan rivojlangan o‘sib kelayotgan avlodni shakllantirishning muhim sharti sifatida, bolalarning sifatli dam olishini ta’minlash va bolalar ommaviy sportini rivojlantirish, ularga sog‘lom turmush tarzi va sportga muhabbat hissini singdirish, shuningdek, O‘zbekiston Respublikasi aholisining keng qatlamlari o‘rtasida qishki sport turlarini faol targ‘ib qilish va ommalashtirish maqsadida:
 1. “O‘zbekneftgaz” MXK, O‘zbekiston Milliy olimpiya qo‘mitasi va Toshkent shahar hokimligining 2017 — 2019-yillarda Toshkent shahar Chilonzor tumanining Olmazor va Beshyog‘och ko‘chalari kesishuvida joylashgan, xalqaro talab va standartlarga javob beradigan “Numo Arena” ko‘p tarmoqli muz kompleksini qurish bo‘yicha loyihani (keyingi o‘rinlarda — loyiha) amalga oshirish to‘g‘risidagi takliflari ma’qullansin.
 2. Qator tashkilotlar, jumladan, xorijiy tashkilotlarning Toshkent shahridagi “Numo Arena” ko‘p tarmoqli muz kompleksi qurilishini tashkil qilishda ishtirok etish haqidagi tashabbuslari ma’qullansin.
 3. Loyihani amalga oshirish doirasida:
 “Wind Rose” MChJ (O‘zbekiston) — buyurtmachi;
 “Enter Engineering Pte.Ltd” kompaniyasi (Singapur) — bosh pudrat tashkiloti;
 “Neerim Architects & Planners Co., Ltd” kompaniyasi (Janubiy Koreya) — bosh loyiha tashkiloti;
 buyurtmachining o‘z mablag‘lari va qonunchilikda taqiqlanmagan boshqa manbalari — moliyalashtirish manbalari etib belgilansin.
 4. Loyihani amalga oshirish doirasida, istisno tariqasida:
 loyiha-smeta hujjatlarini bir bosqichli tartibda (ishchi loyiha) ishlab chiqish;
 loyihalashtirish bilan bir vaqtda qurilish-montaj ishlarini amalga oshirishga ruxsat etilsin.
 5. Toshkent shahrida ko‘p tarmoqli muz kompleksini qurish loyihasini amalga oshirish bo‘yicha ilovaga muvofiq tarkibdagi Ishchi guruhi tashkil etilsin, uning zimmasiga loyihani amalga oshirish va uni 2019-yilning uchinchi choragida foydalanishga topshirish bilan bog‘liq kompleks masalalarni o‘z vaqtida, tezkor hal etish borasida vazirlik hamda idoralarning ishi va o‘zaro hamkorligini muvofiqlashtirish vazifasi yuklansin.
 6. Loyihani amalga oshirish doirasida:
 buyurtmachi — homiylardan “Numo Arena” ko‘p tarmoqli muz kompleksini qurish uchun olingan daromad solig‘i, shuningdek, O‘zbekiston Respublikasi norezidentlari — bosh pudrat tashkiloti va bosh loyiha tashkiloti tomonidan bajarilgan ishlar (xizmatlar) bo‘yicha qo‘shimcha qiymat solig‘idan;
 buyurtmachi, bosh pudrat tashkiloti va subpudrat tashkilotlari istisno tariqasida, ro‘yxatlarni tasdiqlamasdan, tovarlarning ilova hujjatlariga muvofiq jumladan, “vaqtinchalik olib kirish” bojxona rejimida olib kelinadigan maxsus texnika, uskunalar, butlovchi buyumlar, ehtiyot qismlar, material va mexanizmlar uchun 2020-yil 1-yanvargacha bojxona to‘lovlaridan;
 O‘zbekiston Respublikasi rezidentlari bo‘lgan subpudratchilar va yetkazib beruvchilar tomonidan buyurtmachi, bosh pudratchi va bosh loyiha tashkilotlariga sotiladigan tovarlar (ishlar, xizmatlar) qo‘shimcha qiymat solig‘idan;
 bosh pudrat va bosh loyiha tashkiloti loyihani amalga oshirish doirasida doimiy muassasa sifatida va to‘lov manbalari orqali olinadigan daromad solig‘i (shu jumladan sof daromad solig‘idan), shuningdek, loyihani amalga oshirish doirasida foydalaniladigan mulk solig‘idan ozod etilsin;
 buyurtmachining xorijiy xodimlari, bosh loyiha, bosh pudratchi va ularning subpudratchi tashkilotlari loyihani amalga oshirish doirasida jismoniy shaxslarning daromad qismidagi daromad solig‘idan ozod qilinsin.
 7. Belgilansinki, loyihani amalga oshirish doirasida:
 loyihani amalga oshirishda ishtirok etadigan jismoniy shaxslarga beriladigan bepul ovqat qiymati ijtimoiy soliq va jismoniy shaxslar daromad solig‘ini hisoblashda soliq solinadigan obyektga kiritilmaydi; 
 O‘zbekiston Respublikasi hududida doimiy muassasalar orqali faoliyat yuritadigan O‘zbekiston Respublikasi norezidentlari uchun jismoniy shaxslar daromad solig‘ini hisoblashda loyihani amalga oshirish doirasida taqdim etiladigan xayriya mablag‘lari miqdori hisoblab chiqariladigan sarf-xarajatlarga kiradi.
 8. “Numo Arena” ko‘p tarmoqli muz kompleksini qurish loyihasini amalga oshirish doirasida:
 loyihani amalga oshirishga jalb etilgan xorijiy fuqarolarning yashashi (joylashishi) uchun ko‘rsatiladigan xizmatlar uchun to‘lovlarni O‘zbekiston Respublikasi valyutasida to‘lashga ruxsat etilsin.
 9. Buyurtmachi xorijiy va O‘zbekiston Respublikasi valyutasida pul shaklidagi xayriya mablag‘larini, shuningdek, tovarlar, ishlar va xizmatlarni olish huquqiga ega ekanligi ma’lumot uchun qabul qilinsin.
 10. Loyihani amalga oshirish davrida “Numo Arena” ko‘p tarmoqli muz kompleksi quriladigan hududda loyiha doirasida vaqtinchalik yuklarni rasmiylashtirish bojxona omboridan foydalanishni tashkil etishga istisno tariqasida ruxsat etilsin.
 11. Toshkent shahar hokimligi vakolatli tashkilotlar bilan hamkorlikda “Numo Arena” ko‘p tarmoqli muz kompleksini qurish davrida, shuningdek, undan keyinchalik foydalanish uchun mavjud muhandislik tarmoqlariga (elektr ta’minoti, tabiiy gaz, markaziy isitish tizimi, issiq va sovuq suv, markazlashtirilgan kanalizatsiya tizimi) ulanish va ulardan to‘liq yoki qisman foydalanish, shu jumladan, infratuzilma obyektlariga xizmat ko‘rsatish uchun tabiiy gazdan foydalanishni ta’minlasin.
 12. O‘zbekiston Respublikasi Tashqi ishlar vazirligi buyurtmachining talabnomalariga ko‘ra, mazkur loyihani amalga oshirishda ishtirok etadigan xorijiy mutaxassislarga kirish vizalarini konsullik va boshqa yig‘imlar undirilmasdan belgilangan tartibda rasmiylashtirishni ta’minlasin.
 13. O‘zbekiston Respublikasi Ichki ishlar vazirligi buyurtmachining talabnomalariga ko‘ra, ushbu loyihani amalga oshirishda ishtirok etadigan xorijiy mutaxassislarga davlat boji undirilmasdan, ko‘p martalik kirish vizalari berilishini va ularning muddati uzaytirilishini, shuningdek, ularning yashash joyida vaqtinchalik ro‘yxatdan o‘tkazilishini va vaqtinchalik ro‘yxatdan o‘tkazish muddati uzaytirilishini belgilangan tartibda ta’minlasin.
 14. O‘zbekiston Respublikasi Mehnat vazirligi buyurtmachining talabnomalariga ko‘ra, mazkur loyihani amalga oshirishda ishtirok etadigan yuqori malakali xorijiy mutaxassislarni (O‘zbekiston Respublikasi fuqarolari orasida bunday mutaxassislar bo‘lmagan taqdirda) O‘zbekiston Respublikasiga jalb etishga ruxsatnomalar berishni (muddatini uzaytirishni), shuningdek, ularga O‘zbekiston Respublikasi hududida mehnat faoliyatini amalga oshirish huquqini beradigan tasdiqnomalar berilishini (muddati uzaytirilishini) ta’minlasin.
 15. O‘zbekiston Respublikasi Davlat arxitektura va qurilish qo‘mitasi loyiha-smeta hujjatlarini belgilangan tartibda davlat ekspertizasidan o‘tkazsin va obyektni qurishda qurilish-montaj ishlari bajarilishining sifati ustidan tegishli arxitektura-qurilish nazoratini o‘rnatsin.
 16. Mazkur qarorning ijrosini nazorat qilish O‘zbekiston Respublikasi Bosh vaziri o‘rinbosari G‘.I. Ibragimov zimmasiga yuklansin.